b'\n_START_ARTICLE_\nSuomi yleisurheilun Euroopan-mestaruuskilpailuissa 1954\n_START_SECTION_\nJoukkueen valitseminen\n_START_PARAGRAPH_\nYleisurheilun yhteistoimintavaliokunta valitsi p\xc3\xa4\xc3\xa4osan EM-kisajoukkueesta Turussa Kalevan kisojen j\xc3\xa4lkeen pidetyss\xc3\xa4 kokouksessa 13. elokuuta 1950. Nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin pidetyss\xc3\xa4 toisessa kokouksessa joukkueeseen otettiin mukaan viel\xc3\xa4 nelj\xc3\xa4 miesjuoksijaa ja ainoana naisurheilijana 800 metrin juoksija Inga-Lill Nyqvist. Joukkueeseen tuli valituksi yhteens\xc3\xa4 30 urheilijaa._NEWLINE_Valituista urheilijoista noin kymmenell\xc3\xa4 uskottiin olevan mitalimahdollisuuksia. Suurimmat odotukset kohdistuivat maratoonareihin, estejuoksijoihin, keih\xc3\xa4\xc3\xa4nheitt\xc3\xa4jiin ja seiv\xc3\xa4shypp\xc3\xa4\xc3\xa4jiin. Lis\xc3\xa4ksi kolmiloikkaaja Tapio Lehto oli Euroopan tilastossa kolmannella sijalla.\n_START_SECTION_\nMenestys\n_START_PARAGRAPH_\nSuomi s\xc3\xa4ilytti edelleen asemansa Euroopan parhaiden yleisurheilumaiden joukossa saavuttamalla Bernist\xc3\xa4 yhdeks\xc3\xa4n mitalia. Kaksi kultaa, kolme hopeaa ja nelj\xc3\xa4 pronssia takasivat mitalitilaston kuudennen sijan. Pistesijoja (sijat 4-6) suomalaisille kertyi nelj\xc3\xa4._NEWLINE_Kisojen avausp\xc3\xa4iv\xc3\xa4n\xc3\xa4 Veikko Karvonen juoksi maratonreitilt\xc3\xa4 ensimm\xc3\xa4isen\xc3\xa4 maaliin, mutta lopulliset tulokset j\xc3\xa4iv\xc3\xa4t tuomarineuvoston harkintaan, koska stadionille k\xc3\xa4rjess\xc3\xa4 tullut Neuvostoliiton Ivan Filin juoksi stadionilla harhaan toimitsijoiden virheen vuoksi. Lopulta tuloksia ei kuitenkaan muutettu ja Karvonen sai kultamitalin. Filin ehti kilpailussa kolmannelle sijalle._NEWLINE_Toisen mestaruuden Suomelle voitti Eeles Landstr\xc3\xb6m, joka vuonna 1950 oli jo parantanut seiv\xc3\xa4shypyn Suomen enn\xc3\xa4tyst\xc3\xa4 kolmesti. Berniss\xc3\xa4 Euroopan mestaruuteen vaadittiin tulos 440, joka oli j\xc3\xa4lleen uusi SE. Suomen enn\xc3\xa4tyksiin venyiv\xc3\xa4t my\xc3\xb6s Voitto Hellst\xc3\xa9n 400 metrill\xc3\xa4 ja Ossi Mildh 400 metrin aidoissa. Hellst\xc3\xa9nin aika riitti hopeamitaliin ja Mildhin aika pronssiin. Lis\xc3\xa4ksi he olivat voittamassa 4 x 400 metrill\xc3\xa4 Suomen kautta aikojen ensimm\xc3\xa4ist\xc3\xa4 EM-viestimitalia. Etenkin Hellst\xc3\xa9nin ja Mildhin henkil\xc3\xb6kohtaisia mitaleja pidettiin yll\xc3\xa4tyksen\xc3\xa4, kuten my\xc3\xb6s Torbj\xc3\xb6rn Lasseniuksen hopeamitalia kymmenottelussa._NEWLINE_Estejuoksun maailmantilaston ykk\xc3\xb6selt\xc3\xa4, Olavi Rinteenp\xc3\xa4\xc3\xa4lt\xc3\xa4 odotettiin mestaruutta, mutta h\xc3\xa4n sai tyyty\xc3\xa4 hopeaan. My\xc3\xb6s keih\xc3\xa4\xc3\xa4nheitosta odotettiin enemm\xc3\xa4n, vaikka Soini Nikkinen saavuttikin pronssia. Keih\xc3\xa4smestaruutta puolustanut Toivo Hyyti\xc3\xa4inen oli k\xc3\xa4sivammaisena vasta yhdeks\xc3\xa4s. Pettymyksen\xc3\xa4 pidettiin my\xc3\xb6s jopa mitaliehdokkaaksi arvioidun Jorma Valkaman j\xc3\xa4\xc3\xa4mist\xc3\xa4 pituushypyn loppukilpailun ulkopuolelle.'